La compra de llocomotores de segunda mano por parte d’empresas industriales a les redes d’usu públicu foi una práutica constante. Gracies a ella recalaron n’Asturies dalgunos exemplares procedentes de puntos bastante alloñaos de la xeografía española, como ye’l casu de la llocomotora 607 de Duro Felguera. Construyóla nel 1885 la firma belga Couillet pa la Compañía de los Ferrocarriles de Madrid a Zaragoza y Alicante, onde llevó’l númberu 607.
#000002
Formaba parte d’una serie de diez exemplares adquiríos pa facer maniobres n’estaciones importantes como Atocha, Alacant o Sevilla. En realidá yera un modelu inspiráu nes máquines industriales, con tanques llaterales, dos exes motores y cilindros esteriores.
#000003
Nel 1944 RENFE vendióla a Duro Felguera, onde conservó’l so númberu original, yá que nun llegó a llucir la matrícula 020-0237 que-y diere la empresa pública. Yá n’Asturies dedicóse a facer maniobres dientro del complexu siderúrxicu llangreanu, un llabor pal que, per otra parte, resultaba bastante amañosa.
#000004
Un detalle pon de manifiestu la so calidá: cuando pasara a manes d’UNINSA, la 607 reconstruyóse cola caldera d’una llocomotora de construcción alemana muncho más nueva yá desguazada. Ensin dulda la veterana belga yera preferible y decidióse renovala con componentes más modernos, creando asina un exemplar híbridu que ye’l que llegó hasta los nuesos díes.
#000005
Nos sos tiempos últimos, la 607 llegó inclusive a funcionar dalguna temporada en Mieres enantes de la so retirada definitiva a lo último de los años 70. Quedó entós arrumbada xunto con otres máquines na planta felguerina, tresformada depués del so esmantelamientu nel parque industrial de Valnalón. Finalmente, tres munchu tiempo d’abandonu, cedióse al Conceyu de Llangréu como parte de los fondos del Muséu de la Siderurxa y acometióse la so restauración estética. Desgraciadamente ta güei nel interior de les vieyes naves de Metalsa, fuera de la vista del públicu.
#000006